Άγγελος Μεσσάρης

Ο  Άγγελος Μεσσάρης (1910 - 6 Ιουνίου 1978) ήταν Έλληνας διεθνής ποδοσφαιριστής. 

Γεννήθηκε στο Κέιπ Τάουν της Νότιας Αφρικής το 1910 και η οικογένειά του, με κεφαλλονίτικη καταγωγή, εγκαταστάθηκε μόνιμα στην Αθήνα το 1924. Στην ίδια πόλη απεβίωσε στις 6 Ιουνίου 1978.

Αθλητική πορεία

Σε συλλογικό επίπεδο 
Την πρώτη του επαφή με το άθλημα απέκτησε στη γενέτειρά του μέσω Βρετανών εποίκων. Υπήρξε ικανότατος δεξιός μεσοκυνηγός (μέσα δεξιά στο σύστημα 2-3-5 της εποχής) και διακρινόταν για την ευχέρεια στην κατοχή της μπάλας, την εύστοχη μεταβίβαση, τη διείσδυση και την προσποίηση, ενώ παράλληλα είχε συνετό χαρακτήρα. Στην Ελλάδα αγωνίστηκε από το 1925 στον ΑΠΟ Γουδή.

Μία διετία αργότερα, η ομάδα του Παναθηναϊκού βρισκόταν σε διαδικασία ανανέωσης υπό την τεχνική ηγεσία του Μίκλος Φόρνερ. Αναζητήθηκαν νεαροί ταλαντούχοι ποδοσφαιριστές και το 1927 εντάχθηκε στο σύλλογο ο Μεσσάρης, μαζί με τον κεντρικό μέσο και μεγαλύτερο αδελφό του Απόστολο. Σύντομα εξελίχθηκε στον πρώτο, χρονικά, μεγάλο αστέρα της ιστορίας του συλλόγου ως ιδιαίτερα δημοφιλής στο φίλαθλο κόσμο, συχνά τον αποκαλούσαν Ξανθό Άγγελο. Κατέκτησε το πρωτάθλημα της ΕΠΣ Αθηνών 1928-29, το αντίστοιχο όμως Πανελλήνιο ματαιώθηκε.

Το 1930, υπήρξε ο ακρογωνιαίος λίθος στη "χρυσή" ομάδα των πράσινων που δημιούργησε ο Ούγγρος προπονητής Γιόζεφ Κίνσλερ. Αυτή στέφθηκε αήττητη πρωταθλήτρια Ελλάδας 1929-30 με 3 νίκες και μία ισοπαλία στην τελική φάση της διοργάνωσης και αρχισκόρερ της τον 20χρονο παίκτη (7 γκολ σε 4 παιχνίδια). Με μία από τις καλύτερες εμφανίσεις της σύντομης καριέρας του και 2 τέρματα σε 5 λεπτά, ο Μεσσάρης βοήθησε τον Παναθηναϊκό να επιβληθεί 8-2 του Ολυμπιακού, σημειώνοντας τη μεγαλύτερη σε έκταση νίκη της ιστορίας στα ντέρμπι των "αιωνίων" αντιπάλων του ελληνικού ποδοσφαίρου. Νωρίτερα την ίδια χρονιά, είχε κατακτήσει εκ νέου το αθηναϊκό πρωτάθλημα και με επίσης πρώτο σκόρερ της διοργάνωσης τον νεαρό (13 γκολ), ο οποίος έγινε τραγούδι στα χείλη των φίλων της ομάδας:

{| border=0
|-
| valign=top |
Παναθηναϊκέ μεγάλε και τρανέ,
που νικάς κάθε βδομάδα,
είσαι η πιο τρανή ομάδα.

Εβάλαμε οκτώ στον Ολυμπιακόκαι άλλα τέσσερα στον Άρη.
'Γεια σου Άγγελε Μεσσάρη!

Παναθηναϊκέ μεγάλε και τρανέ,
που'χεις έμβλημα τριφύλλι,
σ' αγαπούν εχθροί και φίλοι.

Στην άμυνα τα άκρα του πολύ γερά,
μοιράζουνε τις πάσες δεξιά και αριστερά.
και τα εξτρέμ μεταβιβάζουν, σέντερ φορ γκολ αράδα αμέσως βάζουν!
|}

Το 1931 αναδείχθηκε πρωταθλητής Αθηνών για τρίτη συνεχή φορά και αρχισκόρερ για δεύτερη (13 τέρματα σε 6 εμφανίσεις). Στο Πανελλήνιο πρωτάθλημα 1930-31 που ακολούθησε, αγωνίστηκε μόνο στα 4 από τα 14 παιχνίδια και πέτυχε 4 τέρματα, πριν αποφασίσει το τέλος της αθλητικής του σταδιοδρομίας σε ηλικία 21 ετών και για αιτίες μη πλήρως διευκρινισμένες.

Ο Μεσσάρης αγωνίστηκε επίσης με τη νεοσύστατη ομάδα χόκεϊ επί χόρτου του Παναθηναϊκού.

 Στην εθνική Ελλάδας 
Χρίστηκε 4 φορές διεθνής με την ομάδα των Ανδρών, πρώτη δε στις 7 Απριλίου 1929 για την παρθενική της συνάντηση από την ίδρυση της ΕΠΟ (Ελλάδα-Β' Ιταλίας 1-4) και δίπλα στο μεγαλύτερο αδελφό του Απόστολο. Σημείωσε 2 τέρματα, αμφότερα στη νίκη 6-1 επί της Βουλγαρίας κατά το 1ο Βαλκανικό κύπελλο, αποτελώντας χρονικά τον δεύτερο (έπειτα το Γιώργο Ανδριανόπουλο) που έφτασε τον αριθμό αυτό για λογαριασμό της Εθνικής και τον πρώτο στον ίδιο αγώνα (σε διάστημα μάλιστα 5 λεπτών μεταξύ 10' και 15'), ρεκόρ που ο συμπαίκτης του σε συλλογικό επίπεδο Αντώνης Τσολίνας ισοφάρισε στο 50' (και κατέρριψε ένα λεπτό αργότερα με το πρώτο ελληνικό χατ τρικ, για να πετύχει τελικά στο 56' τα πρώτα "καθαρό" χατ τρικ και καρέ γκολ στην ιστορία της Εθνικής).

 Η διαμάχη με τον Νικολαΐδη 

Από το 1931, ο Νικόλαος Ξηρός διατελούσε πρόεδρος στον Παναθηναϊκό Αθλητικό Όμιλο. Οι σχέσεις του Απόστολου Νικολαΐδη, ισχυρού του παράγοντα τότε και για δεκαετίες, με τον παίκτη ήταν τεταμένες λόγω και της υποστήριξης του τελευταίου στον Σταμάτη Μερκούρη (πατέρα της Μελίνας Μερκούρη), αντιπολιτευόμενο προς τη διοίκηση Ξηρού, αλλά και μίας γενικότερης διαφωνίας μεταξύ αθλητών και διοικούντων σχετικά με τον ερασιτεχνισμό ή επαγγελματισμό στο ποδόσφαιρο. Ως συνέπεια, ο νεαρός αποφάσισε την αποχώρησή του προς όφελος των σπουδών του στο Πολυτεχνείο. Η αναταραχή στο σύλλογο οδήγησε τελικά στην κρίση του 1932, με την πλευρά Ξηρού/Νικολαΐδη να διαγράφει όλους τους διαφωνούντες παίκτες και παράγοντες, ανάμεσα τους το Μεσσάρη (αλλά και τον ιδρυτή του Γιώργο Καλαφάτη).

Οι φίλαθλοι αντιμετώπισαν με δυσαρέσκεια την αποπομπή του και εξέφρασαν την υποστήριξή τους στον αδιαμφισβήτητο εκείνη την εποχή ηγέτη της ομάδας, με εχέγγυα άλλωστε για πολυετή αθλητική προσφορά μελλοντικά. Το τίμημα της απομάκρυνσης Μεσσάρη κρίνεται εκ των υστέρων'' βαρύ για τον ποδοσφαιρικό Παναθηναϊκό, καθώς περιήλθε σε κατάσταση παρακμής και μόνο ξανά το 1949 κατέκτησε το πρωτάθλημα Ελλάδας, έπειτα 19 χρόνια και 12 διοργανώσεις του. Ο ίδιος αγωνίστηκε μόλις μία φορά στη συνέχεια και αυτό για φιλανθρωπικούς σκοπούς, συγκεκριμένα σε ένα φιλικό παιχνίδι του Παναθηναϊκού με την ΑΕΚ το 1935.

Οι λεπτομέρειες της διαμάχης του με το Νικολαΐδη δεν έχουν γίνει γνωστές, ενώ και οι ίδιοι απέφευγαν να αναφερθούν στο ζήτημα, με αποτέλεσμα να κυκλοφορήσουν διάφορες φήμες και εκδοχές (π.χ περί κομμουνιστικής δράσης του νέου που έβρισκε αντίθετο τον παράγοντα κ.ά.).

Απεβίωσε στις 6 Ιουνίου του 1978, σε ηλικία 68 ετών και στην κηδεία του παραβρέθηκε πλήθος κόσμου.

Τίτλοι 

Με τον Παναθηναϊκό
1 Πανελλήνιο πρωτάθλημα:
 1930
3 πρωταθλήματα ΕΠΣ Αθηνών:
 1929, 1930 και 1931
μία φορά 1ος σκόρερ Πανελλήνιου πρωταθλήματος:
 1930
δύο φορές 1ος σκόρερ πρωταθλήματος ΕΠΣ Αθηνών:
 1930 και 1931.

Παραπομπές

Εξωτερικοί σύνδεσμοι 
 pao.gr, επίσημος ιστότοπος ΠΑΕ Παναθηναϊκός
 6/6: Ο Άγγελος στη γειτονιά των αγγέλων και το μεγάλο άλυτο μυστήριο, greenzone.gr
 1921-1930, leoforos.gr
 9/3: Τα τρελά εννιάρια του «ψηλού» στο Λίβερπουλ και οι δηλώσεις του Άγγελου Μεσσάρη, greenzone.gr

Έλληνες ποδοσφαιριστές
Ποδοσφαιριστές Εθνικής Ελλάδος
Ποδοσφαιριστές Παναθηναϊκού
Επιθετικοί ποδοσφαιριστές
Έλληνες αθλητές του χόκεϊ επί χόρτου